**KONPETENTZIEN DEFINIZIOA**

Gaurko gizartearen ezaugarri, premia eta eskakizun berriak ikusita, hezkuntzak ikasleak gauzak **egiteko gai** izan daitezen prestatu behar ditu; ezagutzak testuinguru desberdinetan eraginkortasunez aplikatzea ahalbidetu behar die eta hori da hain zuzen ere konpetentzia baten jabe izatea.

Ildo beretik jarraituz, hau da Gaitasunen Definizioa eta Hautaketa (DeSeCo) izeneko proiektuan ematen zaigun definizio zehatza*: “eskakizun konplexuei erantzuteko eta askotariko lanak behar bezala egiteko ahalmena. Horrenbestez, gaitasunek beren barnean hartzen dituzte trebetasun praktikoak, ezagutzak, motibazioa, balio etikoak, jarrerak, emozioak eta gizarte-arloko nahiz portaerazko elementuak, eta pertsonek batera erabiltzen dituzte horiek guztiak, lanak modu eraginkorrean egiteko”.*

Eusko Jaurlaritzak curriculumi eta oinarrizko gaitasunei buruz publikatutako dokumentuan (2007) ere argi azaltzen den moduan, ikasleekin **helduen bizitzan murgiltzeko garatu behar diren gaitasun pertsonal, sozial eta lan arlokoak landu behar dira eta bizitza osoan arduraz eta autonomiaz ikasi ahal izateko oinarri eta estrategiak**  irakatsi behar zaizkie.

Curriculumeko arloekin duten erlazioaren arabera zeharkako konpetentziak eta espezifikoak topatzen ditugu.

* Zeharkako konpetentziak: edozein lanketa burutzerakoan baliagarriak izan daitezkeenak dira: talde horretan, ikasten ikasi, komunikazio eraginkorra, elkarrekin bizitzen ikastea, norbera izaten ikastea, egiten ikastea eta lidergoa… tratatzen dira.
* Konpetentzia espezifikoak: testuinguru jakin batean aplika daitezkeenak dira eta bi azpi multzo daude: jakin eta egiten jakin.

Bestalde**,** Europar Batasunetik, Espainiako gobernutik eta Eusko Jaurlaritzatik datozkigun legeek bi motatako gaitasunak bereizten dituzte:

-        Orokorrak:  marko orokor batean kokatzen laguntzen digute.

-      Oinarrizkoak:  zehatzagoak izanik, ikasleekin lortu beharreko helburuak eta bide batez ebaluazio irizpideak finkatzen lagunduko digute.

Batzuen ustez, gaitasunak garatzeak edukiak eta kultura orokorra alboratzea ekar dezake. Izan ere, edukiak kritikotasun handiz aukeratzea eta ezinbestekoak kontsideratzen diren horiek hautatzea eskatzen baitu. Baina honek ez du zertan  ezagutza maila kaltetu beharrik. **Teoria eta praktika uztartzea ahalbidetzen diguten metodologiak** erabili behar ditugu, teoria hori testuinguru desberdinetan eraginkortasunez aplikatzeko aukera emango digutenak. Hau da konpetentziek planteatzen diguten erronkarik handienetako bat: eduki jakin batzuk gaitasun bihur daitezen bide eta estrategiak bilatzea.

Estrategia horien artean**, konpetentzi guztien lorpenean ezinbestekoa izango den osagaia dugu hausnarketa.** Ikaskuntza hau eraginkorra izan dadin, uneoro prozesu kontziente bat izan behar da, bai irakaslearen aldetik (hezkuntza testuinguruen sortzaile eta kudeatzaile bezala) eta baita ikasleen aldetik ere. Atlantida proiektuan (Moya, 2008) esaten den bezala,

 *“[…] el pensamiento reflexivo y el pensamiento crítico son esenciales en la conformación de las competencias en la medida en que ambas formas de pensamiento proporcionan a las personas la plena conciencia de su proceso de aprendizaje, así como de los elementos que conforman la competencia”.*

Honek esan  nahi du, konpetentzia bat eskuratzeak, praktikaz gain hausnarketa pertsonal eta konpartitu sakon bat dakarrela, konpetentzia guztietan komuna eta ezinbestekoa izango den prozesua.

Gainera, ezin dugu ahaztu hezkuntza tokian-tokiko ohitura, kultura eta ondarera guztiz lotuta dagoela eta bere transmisio eta biziraupena ere bermatu behar duela. Beraz, oinarrizko gaitasunak berdinak diren arren, hauen eskuratzea eta erabilpena desberdina izango da testuinguru jakin bakoitzean.